Nafarroako Parlamentuko Mahaiak, 2020ko otsailaren 24an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Ana Isabel Ansa Ascunce andreak aurkezturiko mozioa, zeinaren bidez Nafarroako Gobernua premiatzen baita berrikus ditzan gaur egungo protokoloak eta bitartekoak, eutanasia arautzeko lege proposamenaren arau-garapenaren ondoren prozedura berririk behar den edo ez detektatzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko otsailaren 24an

Lehendakaria: Unai Hualde Iglesias

MOZIOAREN TESTUA

Geroa Bai talde parlamentarioko parlamentari Ana Ansa Ascunce andreak, Legebiltzarreko Erregelamenduan xedatuaren babesean, honako mozio hau aurkeztu du, Osoko Bilkuran eztabaidatzeko.

2020ko otsailaren 11ko Osoko Bilkuran aintzat hartu zen eutanasia arautzeko lege proposamena. Proposamenak gaixoaren autonomia definitzen eta arautzen dituzten aurreko lege eta arauak osatzen ditu (Gaixoaren autonomia arautzen duen 41/2002 Lege Oinarrizkoa eta Aurretiazko jarraibideen erregistro nazionala eta Datuen fitxategi automatizatua arautzen dituen 124/2007 Errege Dekretua). Nafarroan, halaber, Hiltzeko prozesuan pertsonaren duintasunari dagozkion eskubideei eta bermeei buruzko 8/2011 Foru Legea daukagu.

Gure ustez, horrelako konplexutasuna duen lege baten arau-garapenaren ondoren, behar den zuhurtasun guztiarekin, autonomia erkidegoei dagokie legea abiaraztea, osasun zerbitzuen zorro komunaren barruan, eta beraien zerbitzuetan ezartzea behar diren prozedurak eta bitartekoak.

Hori guztia dela eta, honako erabaki proposamen hau aurkezten dugu:

1. Nafarroako Parlamentuak Nafarroako Gobernua premiatzen du prozedura berririk behar den edo ez detektatzeko gaur egungo protokoloak eta bitartekoak berrikus ditzan.

2. Nafarroako Parlamentuak Nafarroako Gobernua premiatzen du herritarrak sentsibilizatzeko eta informatzeko programak indartu ditzan; hartara, legea zertan den eta lege horren mugak non diren azalduko die.

Iruñean, 2020ko otsailaren 17an

Foru parlamentaria: Ana Ansa Ascunce